DA Den Europæiske Unions Tidende C 353/8

KOMMISSIONENS GENNEMFØRELSESAFGØRELSE

af 2. december 2011

om ændring af afgørelse 2011/C 69/01 om vedtagelse af en finansieringsafgørelse for 2011 inden for rammerne af andet EF-handlingsprogram for sundhed (2008-2013) og om udvælgelse, tildeling og andre kriterier for finansielle bidrag til programmets aktioner

2011/C 353/08

EUROPA-KOMMISSIONEN HAR —

under henvisning til traktaten om den Europæiske Union og traktaten om Den Europæiske Unions funktionsmåde,

under henvisning til Europa-Parlamentets og Rådets afgørelse nr. 1350/2007/EF af 23. oktober 2007 om oprettelse af andet EF-handlingsprogram for sundhed (2008-2013) (1), særlig artikel 8, stk. 1,

under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2) (i det følgende benævnt »finansforordningen«), særlig artikel 75,

under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (3) (i det følgende benævnt »gennemførelsesbestemmelserne«), særlig artikel 90,

under henvisning til Kommissionens afgørelse 2004/858/EF af 15. december 2004 om oprettelse af et forvaltningsorgan benævnt »Forvaltningsorganet for Folkesundhedsprogrammet« til forvaltning af Fællesskabets indsats inden for folkesundhed i medfør af Rådets forordning (EF) nr. 58/2003 (4), særlig artikel 6, og

ud fra følgende betragtninger:

(1) Kommissionens afgørelse 2011/C 69/01 (5) blev vedtaget den 22. februar 2011.

(2) En række oprindeligt planlagte udbud gav besparelser eller gav ikke noget resultat og vil ikke blive gennemført i 2011. Det er derfor nødvendigt at ændre budgetfordelingen mellem de forskellige finansieringsmekanismer i punkt 2 i bilag I til afgørelse 2011/C 69/01, således at et større antal projekter kan modtage tilskud.

(3) Ændringerne i det budget, der oprindeligt var afsat til de specifikke aktioner, overstiger de 20 %, der er anført i artikel 5 i afgørelse 2011/C 69/01, og udgør derfor en væsentlig ændring af den finansieringsafgørelse, der er vedtaget, hvilket nødvendiggør en ændring. Den finansielle fleksibilitet på 20 % bør gælde for de forskellige finansieringsmekanismer.

(4) Denne afgørelse er samtidig en finansieringsafgørelse vedrørende den formandskabskonference, der skal afholdes under det danske formandskab, jf. punkt 2.4.1 i bilag I til afgørelse 2011/C 69/01.

(5) Afgørelse 2011/C 69/01 bør derfor ændres i overensstemmelse hermed.

(6) Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 10 i programafgørelsen —

BESTEMT FØLGENDE:

Eneste artikel

I afgørelse 2011/C 69/01 foretages følgende ændringer:

1) Artikel 5, stk. 1, affattes således: Kumulerede ændringer af bevillingerne til specifikke finansieringsmekanismer omhandlet i bilag I, der ikke overstiger 20 % af det maksimale bidrag, der tillades ved denne afgørelse for hver budgetpost, anses ikke for væsentlige, forudsat at de ikke i væsentlig grad påvirker arbejdsprogrammets karakter og målsætning. Dette kan indebære, at det maksimale bidrag, der tillades ved denne afgørelse, øges med op til 20 %.

2) Bilag I til afgørelse 2011/C 69/01 ændres således: a) Punkt 1.2 (Ressourcer), fjerde afsnit, affattes således: De beløb, der er anført i de følgende kapitler, er vejledende. I overensstemmelse med artikel 90, stk. 4, i gennemførelsesbestemmelserne er der mulighed for ikke-væsentlige ændringer af det beløb, der er afsat til hver finansieringsmekanisme. b) Punkt 2.1 (Tilskud til projekter), første afsnit, første punktum, affattes således: Det samlede vejledende beløb til tilskud til projekter anslås til 7 050 000 EUR. c) Punkt 2.4.1 (Formandskabskonferencer — retligt monopol), femte afsnit, affattes således: Følgende formandskabskonferencer skal finansieres under dette arbejdsprogram: »European Brain Policy Forum; Ageing, Stroke and Alzheimer — finding innovative solutions«, der skal afholdes i november 2011 under det polske formandskab, og »EU High Level eHealth Conference«, der skal afholdes i første halvdel af 2012 under det danske formandskab. d) Punkt 2.6 (Offentlige indkøb), første afsnit, affattes således: Det samlede vejledende beløb til offentlige indkøb anslås til 15 353 028 EUR. e) (vedrører ikke den danske udgave).

Udfærdiget i Bruxelles, den 2. december 2011. På Kommissionens vegne John DALLI Medlem af Kommissionen

(1) EUT L 301 af 20.11.2007, s. 3.

(2) EFT L 248 af 16.9.2002, s. 1.

(3) EFT L 357 af 31.12.2002, s. 1.

(4) EUT L 369 af 16.12.2004, s. 73.

(5) http://ec.europa.eu/health/programme/docs/wp2011_en.pdf